Saksassa on paljastunut suuri poliitikkoihin kohdistunut tietovarkaus.

Tietomurron kohteena on satoja poliitikkoja kaikista liittopäivien puolueista, paitsi oikeistopopulistisesta Vaihtoehto Saksalle (AfD) -puolueesta, kertovat maan tiedotusvälineet, esimerkiksi ARD (siirryt toiseen palveluun).

Poliitikoista on julkistettu valtava määrä henkilökohtaista tietoa. Nettiin on vuotanut muun muassa puhelinnumeroita, osoitteita, kutsuja erilaisiin tilaisuuksiin sekä perheiden luottokorttitietoja ja keskinäisiä keskusteluja.

Myös puolueiden sisäistä materiaalia on julkistettu, esimerkiksi puolueiden sisäistä kommunikaatioita ja jäsenlistoja.

Poliitikot reagoivat nopeasti peräänkuuluttamalla parempaa tietoturvaa.

– Kaiken datalähtöisen kehityksen kanssa pitää samaan tahtiin kehittää tietoturvateknologiaa, sanoi konservatiivisen CSU-puolueen parlamenttiryhmän johtaja Alexander Dobrindt.

– Nähtävästi tässä maassa ollaan luomassa pelon ilmapiiriä, turvattomuuden ilmapiiriä. Vastuussa olevien viranomaisten on toimittava asiassa kaikin tavoin, sanoi vasemmistopuolue Die Linken ryhmäjohtaja Dietmar Bartsch.

Puolueiden kaikkein arkaluontoisinta informaatiota ei tiettävästi ole tietovuodon piirissä.

Liittokansleri Angela Merkel ja liittopresidentti Frank-Walter Steinmeier olivat uhrien joukossa.

– Kanslerintoimistoa la liittokansleria koskien vaikuttaa ensitietojen perusteella siltä, ettei arkaluontoista tietoa ole julkaistussa materiaalissa, kertoi hallituksen apulaistiedottaja Martina Fietz perjantaina hallituksen tiedotustilaisuudessa.

Kohteina oli myös useita toimittajia ja viihde-elämän tähtiä.

Poliisilla ei ole tiedossa, kuka tietomurron takana on. Ei myöskään tiedetä, miksi AfD-puolue on välttynyt rikokselta.

On huomionarvoista, että tiedot on julkistettu Twitterin kautta joulukalenterin muodossa.

Tietomurto paljastui vasta eilen torstaina, mutta Twitter-tilin kautta on vuodettu ihmisten henkilökohtaisia tietoja jo kesästä 2017 lähtien, kertoo ARD.

Twitter-tilillä on 16 000 seuraajaa ja sen taustalla oleva yhteisö on rekisteröity Hampuriin.

Lähteet: Reuters